text: En udvidelse af E45 ved Horsens kan gå hurtigere end planlagt
  23 marts 2015 kl. 07.35
  Hvis politikerne vil, kan det gå hurtigere med at få tre spor på den Østjyske motorvej E45 fra Horsens og nord på.
  Allerede i slutningen af 2015 kan Vejdirektoratet have en undersøgelse af kørsel i nødsporet på E45 færdig, det skriver Morgenavisen Jyllands-Posten mandag.
  Spørgsmålet er dog om der er politisk velvilje til at fremskynde processen.
  Formanden for Dansk Byggeri Østjylland, Michael Ancher siger til avisen at han ikke har meget tiltro til, at de østjyske folketingspolitikere kan få trumfet igennem, at E45 er en hastesag.
  -Havde denne problematik været et andet sted i landet, er jeg sikker på, at det ville blive løst hurtigere. De andre regioners folketingspolitikere kæmper for det sted, hvor de kommer fra, og på det punkt hænger vores lokale østjyske folketingspolitikere desværre bagefter, siger Michael Ancher til Jyllands Posten.
  